Mai mulți bani pentru militari și angajații MAI. Guvernul a majorat salariile personalului din instituțiile de apărare și ordine publică. Este stabilit nivelul actualizat al soldei/salariului de grad pentru personalul militar, poliţişti şi poliţiştii de penitenciare.
Ordonanța de urgență adoptată joi de Guvern prevede stabilirea unor drepturi specifice personalului Ministerului Apărării Naționale. De asemenea, se referă la cheltuieli determinate de pregătirea și executarea unor misiuni în afara teritoriului național.
Prin această ordonanță se acordă o majorare salarială de până la 30% din solda de funcție sau salariul de funcție sau salariul de bază pentru personalul din instituțiile de apărare, ordine publică și securitate națională.
Totodată, se reglementează dublarea, raportat la anul 2018, a indemnizației de delegare, detașare pentru personalul din instituțiile de apărare, ordine publică și securitate națională care
- participă la misiuni de instrucție, exerciții militare și aplicații, în tabere sau în poligoane cu participare internațională
- sau în misiuni pe teritoriul României cu durată mai mare de 48h și la o distanță mai mare de 5km de localitatea în care-și au locul permanent de muncă.
De asemenea, se creează cadrul legal unic pentru
- salarizarea personalului pe perioada cursurilor de formare și de perfecționare pentru personalul care urmează cursuri de carieră și nivel
- cât și pentru cei care urmează cursuri de zi în cadrul instituțiilor de învățământ superior.
Precizările au fost făcute de către purtătorul de cuvânt al Guvernului, Mihai Constantin.
Potrivit sursei citate, se are în vedere, totodată, crearea cadrului legal care să permită, pentru soldații și gradații profesioniști, posibilitatea acordării
- concediului de odihnă suplimentar
- concediului de studii și compensarea în bani a concediului de odihnă neefectuat
în condițiile prevăzute de legislația în vigoare pentru cadrele militare.
Mai mulți bani pentru militari și angajați MAI. Ce prevede OUG
Potrivit ordonanței, cadrele militare în activitate, poliţiştii şi poliţiştii de penitenciare
pe timpul cât urmează cursuri de zi în cadrul instituţiilor de învăţământ superior, cu acordul şi în interesul autorităţilor sau instituţiilor publice de apărare, ordine publică şi securitate naţională beneficiază de
- solda de funcţie/salariul de funcţie și, după caz, solda de comandă/salariul de comandă avută/avut la data începerii cursurilor
- solda de grad/salariul gradului profesional deţinut și de gradații
- celelalte drepturi aplicabile personalului din instituţia de învăţământ, în condiţiile stabilite prin ordin al ordonatorului principal de credite.
Personalul din instituţiile publice de apărare, ordine publică şi securitate naţională, care participă la realizarea și menținerea capacității operaționale a structurilor/unităților, pentru îndeplinirea misiunilor specifice
- beneficiază de o majorare salarială în cuantum de până la 30% din solda de funcție/salariul de funcție/salariul de bază.
Structurile/unitățile se stabilesc prin hotărâre a Consiliului Suprem de Apărare a Țării.
Perioada, categoriile de personal şi mărimea majorării salariale se stabilesc prin ordin al conducătorului instituției.
Mai mulți bani pentru militari și angajați MAI. Solda/salariul de grad
Cuantumul actualizat al soldei de grad/salariului gradului profesional pentru personalul militar, poliţişti şi poliţiştii de penitenciare:
Grad militar/profesional – Cuantumul actualizat al soldei de grad/salariului gradului profesional deţinut
Ofițeri
- general, amiral, chestor general de poliţie: 3135 lei
- general-locotenent, viceamiral, chestor-şef de poliţie: 3069 lei
- general-maior, contraamiral, chestor principal de poliţie/penitenciare: 3003 lei
- general de brigadă, general de flotilă aeriană, contraamiral de flotilă, chestor de poliţie/penitenciare: 2937 lei
- colonel, comandor, comisar-şef de poliţie/penitenciare: 2838 lei
- locotenent-colonel, căpitan-comandor, comisar de poliţie/penitenciare: 2706 lei
- maior, locotenent-comandor, subcomisar de poliţie/penitenciare: 2607 lei
- căpitan, inspector principal de poliţie/penitenciare: 2508 lei
- locotenent, inspector de poliţie/penitenciare: 2409 lei
- sublocotenent, aspirant, subinspector de poliţie/penitenciare: 2310 lei
Maiştri militari
- maistru militar principal: 2277 lei
- maistru militar clasa I: 2211 lei
- maistru militar clasa a II-a 2145 lei
- maistru militar clasa a III-a 2079 lei
- maistru militar clasa a IV-a 1980 lei
- maistru militar clasa a V-a 1881 lei
Subofiţeri şi agenţi de poliţie/penitenciare
- plutonier adjutant principal/şef, agent-şef principal de poliţie/penitenciare: 2277 lei
- plutonier adjutant, agent-şef de poliţie/penitenciare: 2211 lei
- plutonier major, agent-şef adjunct de poliţie/penitenciare: 2145 lei
- plutonier, agent principal de poliţie/penitenciare: 2079 lei
- sergent major, agent de poliţie/penitenciare: 1980 lei
- sergent: 1881 lei
Soldaţi şi gradaţi profesionişti
- caporal clasa I: 1848 lei
- caporal clasa a II-a: 1782 lei
- caporal clasa a III-a: 1716 lei
- fruntaş: 1650 lei
- soldat: 1584 lei
Ordonanța mai prevede că toate instituţiile publice de apărare, ordine publică şi securitate naţională acordă valoarea financiară anuală a normei de echipare și valoarea financiară a drepturilor de echipament la nivelul actualizat al acestora.
Urmăriți Alba24.ro și pe Google News
Dacă ți-a plăcut articolul: